Source: https://podpora.financnasprava.sk/365532-Da%C5%88ov%C3%BD-re%C5%BEim-pri-k%C3%BApe-ojazden%C3%A9ho-auta-z-in%C3%A9ho-%C4%8Dlensk%C3%A9ho-%C5%A1t%C3%A1tu-platite%C4%BEom-nie-je-obchodn%C3%ADk-s-autami
Timestamp: 2020-08-08 21:07:11+00:00
Document Index: 482143

Matched Legal Cases: ['§ 4', 'čl.138', '§ 43', '§ 11', '§ 69', '§ 49', '§ 51', '§ 4', 'čl. 313', '§ 66', '§ 11', '§ 4', '§ 29', 'čl. 136', '§ 42', '§ 11', '§ 44', '§ 4', '§ 11']

Daňový režim pri kúpe ojazdeného auta z iného členského štátu platiteľom (nie je obchodník s autami)
Úvod > DPH > Kúpa a predaj ojazdeného auta platiteľom (nie je obchodník) > Kúpa ojazdeného auta v rámci ES a daňový režim > Daňový režim pri kúpe ojazdeného auta z iného členského štátu platiteľom (nie je obchodník s autami)
Daňový režim – uplatnenie dane a nárok na odpočet dane pri kúpe ojazdeného auta od platiteľa z iného členského štátu u tuzemského platiteľa, ktorý nie je obchodníkom s ojazdenými autami, je závislé od daňového režimu v akom ho predávajúci dodal.
Otázka č. 1 – Kúpa ojazdeného auta v bežnom režime s oslobodením
Naša SRO-čka je platiteľom DPH, registrovaná podľa § 4 zákona o DPH. Dňa 26.01.2019 zakúpila ojazdené auto od spoločnosti Schwarzkopf Professional, Kärntner Ring 14, 1010 Vienna, Austria, VAT IN: AT 1234567890. Má naša spoločnosť zaplatiť daň, t.j. samozdaniť túto kúpu tak, ako pri nadobudnutí tovaru z iného členského štátu, aj keď auto sa kupuje do majetku našej spoločnosti?
Keďže rakúska spoločnosť je platiteľom dane, auto používala ako platiteľ na dodávanie tovarov a služieb, predáva ho v režime oslobodeného dodania v rámci Spoločenstva (čl.138 smernice Rady 2006/112/ES = § 43 zákona o DPH v SR), čo je uvedené aj na vyhotovenej faktúre výrazom “Steuerfreie innergemeinschaftliche Lieferung - Steuerfreie Leistung“ (Oslobodená intrakomunitárna dodávka - oslobodené od dane), potom kupujúca spoločnosť nadobúda auto v tuzemsku (§ 11 zákona o DPH), pri ktorom je povinná platiť daň podľa § 69 ods. 6 zákona o DPH, čo znamená, že uplatňuje tzv. “samozdanenie“. Kupujúca spoločnosť má možnosť odpočítať si daň za predpokladu, že všetky ostatné podmienky uvedené v § 49 ods. 1 a 2 a § 51 ods. 1 písm. c) zákona o DPH sú splnené.
Otázka č. 2 - Kúpa ojazdeného auta v režime osobitnej úpravy dane
Som platiteľ dane registrovaný podľa § 4 zákona o DPH. Dňa 28.12.2019 som kúpil ojazdené auto FIAT PUNTO za 22 000 CZK v autobazáre ACB AUTA s.r.o., Náměstí 55, 373 81 Kamenný Újezd, Česká republika. Hoci tento autobazár je platiteľom dane a IČ pre DPH uvedené na faktúre som overil s výsledkom, že je platné, na faktúre nie je uvedená česká DPH. Som povinný samozdaniť túto kúpu auta tak, ako pri nadobudnutí tovaru z iného členského štátu, a zaplatiť daň na Slovensku?
Keďže český platiteľ je obchodníkom s použitým tovarom a ojazdené auto predáva v režime uplatnenia osobitnej úpravy dane (čl. 313 smernice Rady 2006/112/ES = § 66 zákona o DPH v SR), čo je uvedené aj na vyhotovenej faktúre výrazom “Osobitní režim marže – zdanení přirážky", potom kupujúci platiteľ nenadobúda auto v tuzemsku podľa § 11 zákona o DPH, neuplatňuje tzv. “samozdanenie“ a nie osobou povinnou platiť daň. Vzhľadom k tomu, že kupujúcemu nevzniká daňová povinnosť, nemá možnosť si odpočítať daň.
Otázka č. 3 - Kúpa ojazdeného auta používaného na oslobodené plnenia
Som platiteľ dane registrovaný podľa § 4 zákona o DPH. Dňa 13.08.20129som kúpil ojazdený “É-čkový MEĎAČIK“ od Hartmannspital, Nikolsdorfer Gasse 26, 1050 Wien, IČ pre DPH: AT 9876543210. Hoci nemocnica je platiteľom dane a IČ pre DPH z faktúry som overil vo VIES-e, na faktúre je uvedená len predajná cena. Mám povinnosť zaplatiť DPH v SR?
Keďže rakúska nemocnica poskytuje zdravotnú starostlivosť, ktorá patrí medzi služby od dane oslobodené (v SR je to § 29 zákona o DPH), ojazdené auto predáva v režime oslobodeného dodania (čl. 136 smernice Rady 2006/112/ES = § 42 zákona o DPH v SR), čo je uvedené na faktúre výrazom “Steuerfreie Leistung“ (oslobodené plnenie), kupujúci síce má nadobudnutie auta v tuzemsku (§ 11 zákona o DPH), avšak podľa § 44 písm. a) zákona o DPH je toto nadobudnutie auta oslobodené od dane a nevzniká mu povinnosť platiť daň. Vzhľadom k tomu, že kupujúcemu nevzniká daňová povinnosť, nemá možnosť si odpočítať daň.
Otázka č. 4 - Kúpa ojazdeného auta od neregistrovaného platiteľa
Som platiteľ dane registrovaný podľa § 4 zákona o DPH. Dňa 01.10.2019 som kúpil postaršiu HONDU CR-V od maďarského podnikateľa. Keď som overil IČ pre DPH uvedené na faktúre, zistil som, že nie je registrovaný platiteľ dane. Ako si uplatním odpočítanie dane z kúpy?
Keďže maďarský podnikateľ nie je registrovaným platiteľom dane, ojazdené auto predáva ako neplatiteľ dane – mimo daňového režimu DPH, z tohto dôvodu u kupujúceho sa neuvažuje o nadobudnutí auta v tuzemsku (§ 11 zákona o DPH), nevzniká mu povinnosť platiť daň, čím nemá možnosť odpočítania dane.
»Daňový režim pri kúpe ojazdeného auta v tuzemsku platiteľom (nie je obchodník s autami)